### Beslutning

Udvalgets drøftelser indgår i det videre arbejde og fremlægges til udvalget inden der udarbejdes et konkret lokalplanforslag.

### Sagsfremstilling

## Resume og sagens baggrund

Kommunalbestyrelsen besluttede på møde den 18. september 2024, at der skal udarbejdes en ny lokalplan for Gisselørekvarteret, med henblik på at tilrette den gældende bevarende lokalplan nr. 540. Teknik- og Miljøudvalget blev på mødet den 7. august 2025 orienteret om status på sagen, hvor det bl.a. fremgik, at administrationen efterfølgende vil fremlægge resultatet af den gennemførte registrering med anbefalinger til, hvordan disse omsættes i lokalplanen.

## Indstillinger

Chefen for Plan, Byg og Miljø indstiller, at de anbefalinger der fremgår af sagsfremstillingen lægges til grund for udarbejdelsen af et forslag til ny lokalplan for Gisselørekvarteret.

## Behandling

Teknik- og Miljøudvalget.

## Sagsfremstilling

Kommunalbestyrelsen besluttede, på mødet den 18. september 2024, at lokalplanen skal tilrettes, dvs. at der skal udarbejdes en ny lokalplan, og tilsluttede sig i øvrigt Økonomiudvalgets bemærkninger, der omhandlede:

* Bestemmelserne om materialevalget til vinduer og døre revideres, så andre materialer end træ kan anvendes, men hvor det visuelle udtryk bevares.
* Hvis der undtagelsesvis er andre forhold i lokalplan, hvor et helt særligt materialevalg pålægges, og hvor materialerne er svære at fremskaffe, kan der ligeledes åbnes op for andre materialer, der kan sikre det visuelle udtryk.
* Lokalplanen tilrettes sprogligt, så den er lettere at forstå.

Administrationen har foretaget en omfattende registrering af ejendommene i lokalplanens delområde B. En opsummering af registreringen er vedlagt som bilag 1. Der er ikke foretaget en yderligere registrering af ejendommene i lokalplanens delområder A1, A2 og A3, da disse delområder er mere omfattende beskrevet og behandlet i lokalplanen.

På baggrund af registreringen har administrationen udarbejdet et notat med oplæg til det videre arbejde med lokalplanens bestemmelser, med henblik på dels at gennemføre Kommunalbestyrelsens beslutning om andre materialer og dels at gøre lokalplanen lettere at forstå. Administrationens notat er vedlagt som bilag 2.

På baggrund af de to bilag er det administrationens anbefaling, at Teknik- og Miljøudvalget drøfter følgende mener som grundlag for revidering af lokalplanen:

* Bestemmelsen om materialer til døre og vinduer lempes til at omfatte andre materialer. Det anbefales at udvalget drøfter, om der skal være begrænsninger i materialevalg, fx fravalg af plastikvinduer.
* Det anbefales at udvalget drøfter, om lokalplanen skal være mere præcis mht. udformningen af vinduer, dels i delområde A og dels i delområde B, herunder om der skal være forskelle på bestemmelserne i de to delområder.
* Bestemmelsen om, at andre materialer undtagelsesvis kan tillades, foreslås udformet som en dispensationsbestemmelse.
* Lokalplanen er svær at forstå for grundejerne, fordi den har så mange bestemmelser om byggearbejder, der skal godkendes af kommunen, for at sikre, at de er i overensstemmelse med husets arkitektur, såkaldte *kompetencenormer*. Disse kan være på sin plads i forhold til delområderne A1 og A2, hvor der er udpeget bevaringsværdige bygninger, men administrationen anbefaler, at de begrænses i resten af planens område.
* Administrationen anbefaler, at delområde B opdeles i delområderne B1 [adresse], [adresse] og [adresse], [adresse] og [adresse].
* Administrationen anbefaler, at udvalget drøfter om forbud mod nedrivning kun skal omfatte huse der er udpegede som bevaringsværdige.
* Bestemmelserne om tagetager konflikter med eksisterende udpegningen af tidstypiske eksempler i delområde B og rækken af huse uden tagetage langs [adresse].
* Administrationen anbefaler, at bestemmelserne om tagvinduer præciseres og differentieres til de forskellige delområder.
* Administrationen anbefaler, at bestemmelserne om facader overvejes differentieret i delområde B.
* Administrationen anbefaler, at bestemmelserne om kviste præciseres og gøres entydige. Der kan være behov for at differentiere dem i forhold til delområderne.
* Facadelinjen langs [adresse] vil indgå i den vurdering kommunens godkendelse fordrer og administrationen anbefaler derfor, at de skrives ind i lokalplanens bestemmelser.
* Øvrige uklarheder og lignende rettes.

Det forventes, at den reviderede lokalplan kan fremlægges som forslag i løbet af første kvartal 2026.

## Økonomiske konsekvenser

Ingen.